Document ID: 32008D0985

ΑΠΌΦΑΣΗ ΤΗΣ ΕΠΙΤΡΟΠΉΣ
της 15ης Δεκεμβρίου 2008
για την έγκριση της κυκλοφορίας στην αγορά των φύλλων Morinda citrifolia ως νέου συστατικού τροφίμων, σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2008) 8108]
(Το κείμενο στην αγγλική γλώσσα είναι το μόνο αυθεντικό)
(2008/985/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
Εκτιμώντας τα ακόλουθα:
(1)
Στις 10 Νοεμβρίου 2004 η εταιρεία Baker & McKenzie υπέβαλε εξ ονόματος της εταιρείας Morinda Inc., στις αρμόδιες αρχές του Βελγίου αίτηση για την κυκλοφορία στην αγορά των φύλλων Morinda citrifolia ως νέου συστατικού τροφίμων.
(2)
Στις 30 Νοεμβρίου 2005 ο αρμόδιος βελγικός οργανισμός αξιολόγησης τροφίμων εξέδωσε την αρχική του έκθεση αξιολόγησης. Στην έκθεση αυτή, ο εν λόγω οργανισμός κατέληξε στο συμπέρασμα ότι απαιτούνταν πρόσθετη αξιολόγηση.
(3)
Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 21 Μαρτίου 2006.
(4)
Ορισμένα κράτη μέλη έθεσαν πρόσθετα ερωτήματα σχετικά με την ασφάλεια των φύλλων Morinda citrifolia.
(5)
Κατά συνέπεια, στις 14 Νοεμβρίου 2006 ζητήθηκε η γνώμη της Ευρωπαϊκής Αρχής για την Ασφάλεια των Τροφίμων (ΕΑΑΤ).
(6)
Στις 10 Ιουλίου 2008 η ΕΑΑΤ ενέκρινε τη «γνωμοδότηση της επιστημονικής ομάδας για τα διαιτητικά προϊόντα, τη διατροφή και τις αλλεργίες, κατόπιν αιτήματος της Επιτροπής σχετικά με την ασφάλεια των φύλλων Morinda citrifolia L.».
(7)
Στην εν λόγω γνωμοδότηση η ομάδα κατέληξε στο συμπέρασμα ότι η χρήση των αποξηραμένων και φρυγμένων φύλλων Morinda citrifolia για την παρασκευή αφεψημάτων στα προβλεπόμενα επίπεδα πρόσληψης είναι ασφαλής.
(8)
Βάσει της επιστημονικής αξιολόγησης διαπιστώθηκε ότι τα αποξηραμένα και φρυγμένα φύλλα Morinda citrifolia συμμορφώνονται με τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα αποξηραμένα και φρυγμένα φύλλα Morinda citrifolia, όπως καθορίζονται στο παράρτημα, μπορούν να τεθούν σε κυκλοφορία στην αγορά της Κοινότητας ως νέο συστατικό τροφίμων για την παρασκευή αφεψημάτων.
Άρθρο 2
Η ονομασία του νέου συστατικού τροφίμων που εγκρίνεται με την παρούσα απόφαση στην επισήμανση των τροφίμων που το περιέχουν είναι «φύλλα Noni» ή «φύλλα Morinda citrifolia».
Άρθρο 3
Τα αποξηραμένα και φρυγμένα φύλλα Morinda citrifolia χρησιμοποιούνται αποκλειστικά για την παρασκευή αφεψημάτων. Παρουσιάζονται κατά τέτοιο τρόπο ώστε ένα φλιτζάνι καταναλώσιμου αφεψήματος να μην παρασκευάζεται με περισσότερο από 1 γραμμάριο αποξηραμένων και φρυγμένων φύλλων Morinda citrifolia.
Άρθρο 4
Η παρούσα απόφαση απευθύνεται στην εταιρεία Morinda Inc., 333 West River Park Drive, Provo, Utah 84604, ΗΠΑ.
Βρυξέλλες, 15 Δεκεμβρίου 2008.

Labels: 7
0
18
17